title: Odluka Vijeća (ZVSP) 2020/1482 od 14. listopada 2020. o izmjeni Odluke (ZVSP) 2018/1544 o mjerama ograničavanja u pogledu širenja i uporabe kemijskog oružja

text:
                  15.10.2020

                  HR

                  Službeni list Europske unije

                  L 341/9

         ODLUKA VIJEĆA (ZVSP) 2020/1482
         od 14. listopada 2020.
         o izmjeni Odluke (ZVSP) 2018/1544 o mjerama ograničavanja u pogledu širenja i uporabe kemijskog oružja
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. listopada 2018. donijelo Odluku (ZVSP) 2018/1544 (1) o mjerama ograničavanja u pogledu širenja i uporabe kemijskog oružja.

                     (2)

                     Aleksej Navaljni, istaknuti oporbeni čelnik u Rusiji, zbog teškog zdravstvenog stanja 20. kolovoza 2020. primljen je u bolnicu u Omsku (Ruska Federacija).

                     (3)

                     Aleksej Navaljni 22. kolovoza 2020. prevezen je u Berlin (Njemačka) gdje je temeljito pregledan.

                     (4)

                     Vlada Savezne Republike Njemačke 2. rujna 2020. objavila je da je specijalizirani laboratorij Saveznih oružanih snaga pronašao dokaze da je Aleksej Navaljni otrovan nervnim bojnim otrovom iz skupine Novičok. Kako je objavljeno 14. rujna 2020., taj su nalaz naknadno potvrdili laboratoriji u Francuskoj i Švedskoj.

                     (5)

                     Europsko vijeće u svojim je zaključcima od 1. i 2. listopada 2020. osudilo pokušaj ubojstva Alekseja Navaljnog. Upotreba kemijskog oružja predstavlja ozbiljno kršenje međunarodnog prava. Europsko vijeće pozvalo je vlasti Ruske Federacije da u potpunosti surađuju s Organizacijom za zabranu kemijskog oružja kako bi se osigurala nepristrana međunarodna istraga i počinitelje privelo pravdi.

                     (6)

                     U tom kontekstu i s obzirom na stalnu prijetnju koju predstavljaju širenje i uporaba kemijskog oružja, šest osoba i jedan subjekt trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja iz Priloga Odluci (ZVSP) 2018/1544.

                     (7)

                     Prilog Odluci (ZVSP) 2018/1544 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2018/1544 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 14. listopada 2020.

                  Za Vijeće

                  Predsjednik

               M. ROTH

            (1)  Odluka Vijeća (ZVSP) 2018/1544 od 15. listopada 2018. o mjerama ograničavanja u pogledu širenja i uporabe kemijskog oružja (SL L 259, 16.10.2018., str. 25.).

            PRILOG
            Sljedeći unosi umeću se u dio pod naslovom „Popis fizičkih i pravnih osoba, subjekata i tijela iz članaka 2. i 3.” u Prilogu Odluci (ZVSP) 2018/1544:
            A.   FIZIČKE OSOBE

                              Ime

                              Podaci o identitetu

                              Razlozi za uvrštavanje

                              Datum uvrštavanja na popis

                                       „10.

                                       Andrei Veniaminovich YARIN
                                       (Андрей Вениаминович ЯРИН)

                           Spol: muški;
                           Datum rođenja: 13. veljače 1970.;
                           Mjesto rođenja: Nizhny Tagil;
                           Državljanstvo: rusko;
                           Funkcija: načelnik Predsjedničke uprave za unutarnju politiku

                           Andrei Yarin načelnik je Predsjedničke uprave za unutarnju politiku pri Izvršnom uredu predsjednika u Ruskoj Federaciji. U okviru te funkcije zadužen je za oblikovanje i provedbu smjernica za unutarnju politiku. Andrei Yarin također je bio imenovan za člana radne skupine pri Izvršnom uredu predsjednika čija je uloga bila suzbiti utjecaj Alekseja Navaljnog u ruskom društvu, među ostalim operacijama namijenjenima njegovu diskreditiranju.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.
                           Vlasti Ruske Federacije pomno su nadzirale aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           U tim je okolnostima razumno zaključiti da je trovanje Alekseja Navaljnog bilo moguće samo uz suglasnost Izvršnog ureda predsjednika. S obzirom na to da je u tom uredu na visokom vodećem položaju, Andrei Yarin stoga je odgovoran za poticanje osoba i pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                           15.10.2020

                                       11.

                                       Sergei Vladilenovich KIRIYENKO
                                       (Сергей Владиленович КИРИЕНКО)

                           Spol: muški;
                           Datum rođenja: 26. srpnja 1962.;
                           Mjesto rođenja: Sukhumi;
                           Državljanstvo: rusko;
                           Funkcija: prvi zamjenik šefa kabineta Izvršnog ureda predsjednika

                           Sergei Kiriyenko prvi je zamjenik šefa kabineta Izvršnog ureda predsjednika Ruske Federacije. U okviru te funkcije odgovoran je za unutarnje poslove, uključujući političke skupine i aktivnosti.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.
                           Vlasti Ruske Federacije pomno su nadzirale aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           U tim je okolnostima razumno zaključiti da je trovanje Alekseja Navaljnog bilo moguće samo uz suglasnost Izvršnog ureda predsjednika. S obzirom na to da je u tom uredu na visokom vodećem položaju, Sergei Kiriyenko stoga je odgovoran za poticanje osoba i pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                           15.10.2020

                                       12.

                                       Sergei Ivanovich MENYAILO
                                       (Сергей Иванович МЕНЯЙЛО)

                           Spol: muški;
                           Datum rođenja: 22. kolovoza 1960.;
                           Mjesto rođenja: Alagir;
                           Državljanstvo: rusko;
                           Funkcija: opunomoćeni predstavnik predsjednika Ruske Federacije u sibirskom federalnom okrugu

                           Sergei Menyailo opunomoćeni je predstavnik predsjednika Ruske Federacije u sibirskom federalnom okrugu te je u tom svojstvu odgovoran za osiguravanje provedbe ustavnih ovlasti predsjednika, u što spada provedba unutarnje i vanjske državne politike. Sergei Menyailo također je privremeni član Vijeća sigurnosti Ruske Federacije.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.
                           Vlasti Ruske Federacije pomno su nadzirale aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           U tim je okolnostima razumno zaključiti da je trovanje Alekseja Navaljnog bilo moguće samo uz suglasnost Izvršnog ureda predsjednika.
                           S obzirom na to da je na visokom vodećem položaju predstavnika tog ureda u sibirskom federalnom okrugu, Sergei Menyailo stoga je odgovoran za poticanje osoba i pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                           15.10.2020

                                       13.

                                       Aleksandr Vasilievich BORTNIKOV
                                       (Александр Васильевич БОРТНИКОВ)

                           Spol: muški;
                           Datum rođenja: 15. studenoga 1951.;
                           Mjesto rođenja: Perm;
                           Državljanstvo: rusko;
                           Funkcija: direktor Savezne sigurnosne službe Ruske Federacije

                           Aleksandr Bortnikov direktor je Savezne sigurnosne službe Ruske Federacije i u tom je svojstvu odgovoran za aktivnosti glavne sigurnosne agencije u Rusiji.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.
                           Savezna sigurnosna služba Ruske Federacija pomno je nadzirala aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           U tim okolnostima te s obzirom na to da je Aleksej Navaljni bio pod nadzorom u vrijeme kad je bio otrovan, razumno je zaključiti da je trovanje bilo moguće samo uz umiješanost Savezne sigurnosne službe.
                           S obzirom na to da je na visokom vodećem položaju u Saveznoj sigurnosnoj službi, Aleksandr Bortnikov stoga je odgovoran za pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                           15.10.2020

                                       14.

                                       Pavel Anatolievich POPOV
                                       (Павел Анатольевич ПОПОВ)

                           Spol: muški;
                           Datum rođenja: 1. siječnja 1957.;
                           Mjesto rođenja: Krasnojarsk;
                           Državljanstvo: rusko;
                           Funkcija: zamjenik ministra obrane Ruske Federacije

                           Pavel Popov zamjenik je ministra obrane Ruske Federacije i u tom svojstvu općenito je odgovoran za istraživačke aktivnosti. To uključuje nadzor i razvoj znanstvenih i tehničkih kapaciteta Ministarstva, uključujući razvoj potencijalnog i modernizaciju postojećeg oružja i vojne opreme.
                           Rusko Ministarstvo obrane preuzelo je odgovornost za zalihu kemijskog oružja naslijeđenog iz Sovjetskog Saveza i za njegovo sigurno skladištenje do dovršetka njegova uništenja.
                           Aleksej Navaljni 20. kolovoza 2020. teško je obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           Budući da je Ministarstvo obrane općenito odgovorno za sigurno skladištenje i uništenje kemijskog oružja, do uporabe takvog kemijskog oružja na državnom području Ruske Federacije može doći samo zbog namjere ili nemara Ministarstva obrane i njegova političkog vodstva.
                           S obzirom na to da je na visokom vodećem položaju u Ministarstvu obrane, Pavel Popov stoga je odgovoran za pomaganje osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                           15.10.2020

                                       15.

                                       Aleksei Yurievich KRIVORUCHKO
                                       (Алексей Юрьевич КРИВОРУЧКО)

                           Spol: muški;
                           Datum rođenja: 17. srpnja 1975.;
                           Mjesto rođenja: Stavropol;
                           Državljanstvo: rusko;
                           Funkcija: zamjenik ministra obrane Ruske Federacije

                           Aleksei Krivoruchko zamjenik je ministra obrane Ruske Federacije s općenitom odgovornošću za naoružanje. To uključuje nadzor nad zalihom oružja i vojne opreme Ministarstva. Ujedno je odgovoran za njihovo uklanjanje u okviru provedbe međunarodnih ugovora za koje je zaduženo Ministarstvo obrane.
                           Rusko Ministarstvo obrane preuzelo je odgovornost za zalihu kemijskog oružja naslijeđenog iz Sovjetskog Saveza i za njegovo sigurno skladištenje do mogućeg dovršetka njegova uništenja.
                           Aleksej Navaljni 20. kolovoza 2020. teško je obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           Budući da je Ministarstvo obrane općenito odgovorno za sigurno skladištenje i uništenje kemijskog oružja, do uporabe takvog kemijskog oružja na državnom području Ruske Federacije može doći samo zbog namjere ili nemara Ministarstva obrane i njegova političkog vodstva.
                           S obzirom na to da je na visokom vodećem položaju u Ministarstvu obrane, Aleksei Krivoruchko stoga je odgovoran za pomaganje osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                           15.10.2020”

            B.   PRAVNE OSOBE, SUBJEKTI I TIJELA

                              Ime

                              Podaci o identitetu

                              Razlozi za uvrštavanje

                              Datum uvrštavanja na popis

                                       „2.

                                       State Scientific Research Institute for Organic Chemistry and Technology (GosNIIOKhT)
                                       (Государственный научно-исследовательский институт органической химии и технологии)

                           Adresa: Shosse Entuziastov 23, 11124 Moskva, Moskovska oblast, Rusija;
                           Telefon: +7 (495) 673 7530;
                           Telefaks: +7 (495) 673 2218;
                           Internetske stranice: http://gosniiokht.ru
                           E-adresa: dir@gosniiokht.ru

                           State Scientific Research Institute for Organic Chemistry and Technology (GosNIIOKhT) državni je istraživački institut odgovoran za uništenje zalihe kemijskog oružja naslijeđenog iz Sovjetskog Saveza.
                           Institut je u svojoj izvornoj ulozi u razdoblju prije 1994. bio uključen u razvoj i proizvodnju kemijskog oružja, među ostalim nervnog otrova sada poznatog kao „Novičok”. Nakon 1994. ista je institucija sudjelovala u vladinom programu za uništenje zaliha kemijskog oružja naslijeđenog iz Sovjetskog Saveza.
                           Aleksej Navaljni 20. kolovoza 2020. teško je obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           Do primjene nervnog otrova iz skupine Novičok stoga bi moglo doći samo zbog propusta Instituta u izvršavanju odgovornosti za uništavanje zaliha kemijskog oružja.

                           15.10.2020”


title: Odluka Vijeća (EU) 2020/1484 od 13. listopada 2020. o potpisivanju, u ime Unije, Sporazuma u obliku razmjene pisama između Europske unije i Republike Kube na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. Zbog povlačenja Ujedinjene Kraljevine iz Europske unije

text:
                  16.10.2020

                  HR

                  Službeni list Europske unije

                  L 343/1

         ODLUKA VIJEĆA (EU) 2020/1484
         od 13. listopada 2020.
         o potpisivanju, u ime Unije, Sporazuma u obliku razmjene pisama između Europske unije i Republike Kube na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. Zbog povlačenja Ujedinjene Kraljevine iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 15. lipnja 2018. ovlastilo Komisiju da otvori pregovore na temelju članka XXVIII. Općeg sporazuma o carinama i trgovini (GATT) iz 1994. o raspodjeli carinskih kvota uključenih u raspored EU-a CLXXV. zbog povlačenja Ujedinjene Kraljevine iz Unije.

                     (2)

                     Pregovori s Republikom Kubom zaključeni su te je Sporazum u obliku razmjene pisama između Europske unije i Republike Kube na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”) parafiran 3. srpnja 2020.

                     (3)

                     Sporazum bi trebalo potpisati,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma u obliku razmjene pisama između Europske unije i Republike Kube na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 13. listopada 2020.

                  Za Vijeće

                  Predsjednik

               M. ROTH

            (1)  Tekst Sporazuma objavit će se zajedno s odlukom o njegovu sklapanju.


title: Odluka Komisije (EU) 2020/1502 оd 15. listopada 2020. o utvrđivanju internih pravila o pružanju informacija ispitanicima i ograničenju nekih njihovih prava u kontekstu obrade osobnih podataka koju Komisija provodi u okviru mehanizma za suradnju uspostavljenog Uredbom (EU) 2019/452 Europskog parlamenta i Vijeća

text:
                  16.10.2020

                  HR

                  Službeni list Europske unije

                  L 342/25

         ODLUKA KOMISIJE (EU) 2020/1502
         оd 15. listopada 2020.
         o utvrđivanju internih pravila o pružanju informacija ispitanicima i ograničenju nekih njihovih prava u kontekstu obrade osobnih podataka koju Komisija provodi u okviru mehanizma za suradnju uspostavljenog Uredbom (EU) 2019/452 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249. stavak 1.,
         budući da:

                     (1)

                     Uredbom (EU) 2019/452 Europskog parlamenta i Vijeća (1) uspostavljen je mehanizam za suradnju između Komisije i država članica u području izravnih stranih ulaganja. Taj se mehanizam temelji na razmjeni informacija koje mogu uključivati osobne podatke u smislu članka 3. stavka 1. Uredbe (EU) 2018/1725 Europskog parlamenta i Vijeća (2). Svrha je mehanizma za suradnju omogućiti svakoj državi članici da ispita može li izravno strano ulaganje u drugoj državi članici utjecati na njezinu sigurnost ili javni poredak i Komisiji da ispita može li izravno strano ulaganje utjecati na sigurnost ili javni poredak u više država članica.

                     (2)

                     Kategorije osobnih podataka koje Komisija obrađuje radi provjere izravnih stranih ulaganja u državama članicama i za osiguravanje djelotvornosti mehanizma za suradnju uspostavljenog Uredbom (EU) 2019/452 uključuju identifikacijske podatke i podatke za kontakt, profesionalne podatke te podatke o izravnim stranim ulaganjima.

                     (3)

                     Službe Komisije nadležne za provjeru čuvat će osobne podatke sve dok je to potrebno za provjeru izravnih stranih ulaganja u državama članicama i za funkcioniranje mehanizma za suradnju, a ti će podaci biti pohranjeni u sigurnom elektroničkom okruženju kako bi se spriječio nezakonit pristup podacima ili njihov prijenos osobama izvan Komisije (3).

                     (4)

                     Pri obavljanju svojih zadaća Komisija je obvezna poštovati prava pojedinaca u vezi s obradom osobnih podataka priznata člankom 8. stavkom 1. Povelje Europske unije o temeljnim pravima i člankom 16. stavkom 1. Ugovora o funkcioniranju Europske unije, kao i prava predviđena Uredbom (EU) 2018/1725. Komisija je pritom dužna poštovati stroga pravila o povjerljivosti iz članka 10. Uredbe (EU) 2019/452.

                     (5)

                     U određenim okolnostima potrebno je uskladiti prava ispitanika u skladu s Uredbom (EU) 2018/1725 sa zahtjevom djelotvornosti mehanizma za suradnju, kao i s punim poštovanjem temeljnih prava i sloboda drugih ispitanika. U tu svrhu, člankom 25. stavkom 1. Uredbe (EU) 2018/1725 Komisiji se omogućuje da ograniči primjenu članaka od 14. do 17. i članaka 19., 20. i 35. Uredbe (EU) 2018/1725 te načela transparentnosti utvrđenog u njezinu članku 4. stavku 1. točki (a) u mjeri u kojoj se njegove odredbe odnose na prava i obveze iz članaka od 14. do 17. i članaka 19. i 20. te uredbe.

                     (6)

                     U skladu sa zajedničkom trgovinskom politikom Unije Komisija mora djelotvorno i učinkovito izvršavati svoje zadaće u okviru mehanizma za suradnju. Da bi to se učinilo, potrebno je donijeti interna pravila na temelju kojih Komisija može ograničiti prava ispitanika u skladu s člankom 25. Uredbe (EU) 2018/1725, pritom poštujući standarde zaštite osobnih podataka u skladu s Uredbom (EU) 2018/1725.

                     (7)

                     Tim internim pravilima trebali bi biti obuhvaćeni svi postupci obrade podataka koje Komisija provodi pri obavljanju svojih funkcija u okviru mehanizma za suradnju uspostavljenog Uredbom (EU) 2019/452, od trenutka kada primi informacije o predmetnim izravnim stranim ulaganjima.

                     (8)

                     Radi usklađivanja s člancima 14., 15. i 16. Uredbe (EU) 2018/1725 Komisija bi putem obavijesti o zaštiti podataka objavljenih na internetskim stranicama Komisije trebala sve pojedince na transparentan i dosljedan način upoznati sa svojim aktivnostima koje uključuju obradu njihovih osobnih podataka i o njihovim pravima. Komisija bi prema potrebi trebala uvesti dodatne zaštitne mjere kako bi se osiguralo da ispitanici budu pojedinačno obaviješteni u odgovarajućem obliku.

                     (9)

                     Ne dovodeći u pitanje članak 14. stavak 5. i članak 16. stavak 5. Uredbe (EU) 2018/1725, Komisija može, na temelju članka 25. te uredbe, ograničiti pružanje informacija ispitanicima o obradi njihovih osobnih podataka i primjeni njihovih drugih prava kako bi zaštitila ovlasti Komisije za provedbu analiza i postupaka povezanih s provjerom izravnih stranih ulaganja ili mehanizmom za suradnju u skladu s Uredbom (EU) 2019/452. Komisija će u tom pogledu možda trebati ograničiti primjenu tih prava i obveza u skladu s člankom 25. stavkom 1. točkama (a), (c), (d), (g) i (h) te uredbe. To može biti potrebno ako bi inače bila ugrožena svrha Komisijinih analiza i postupaka povezanih s provjerom izravnih stranih ulaganja ili mehanizmom za suradnju s obzirom na učinkovitu provedbu zajedničke trgovinske politike Unije.

                     (10)

                     Osim toga, kako bi se održala učinkovita suradnja, Komisija će možda trebati ograničiti primjenu prava ispitanika kako bi zaštitila postupke obrade drugih institucija, službi, ureda i agencija Unije ili tijela država članica. Komisija to može učiniti ako bi svrha takvog ograničenja koje je postavila druga institucija, služba, ured ili agencija Unije odnosno tijelo države članice bila ugrožena u slučaju da Komisija ne primijeni jednako ograničenje u pogledu istih osobnih podataka. U tu bi se svrhu Komisija trebala savjetovati s tim institucijama, službama, uredima, agencijama i tijelima o relevantnim osnovama za uvođenje ograničenja te o nužnosti i razmjernosti tih ograničenja.

                     (11)

                     Komisija će možda morati ograničiti pružanje informacija ispitanicima i primjenu drugih prava ispitanika koja se odnose na osobne podatke primljene od država članica ili drugih izvora, anonimnih ili identificiranih, ako je to potrebno za zaštitu nacionalne sigurnosti, javne sigurnosti ili obrane država članica, kako je navedeno u članku 25. stavku 1. točki (a) Uredbe (EU) 2018/1725, ili za zaštitu unutarnje sigurnosti institucija i tijela Unije, kako je navedeno u članku 25. stavku 1. točki (d) te uredbe. Unutarnja sigurnost institucija i tijela Unije osobito može biti ugrožena u slučajevima izravnih stranih ulaganja koja mogu utjecati na projekte ili programe u interesu Unije s osnove sigurnosti ili javnog poretka.

                     (12)

                     Komisija će možda morati ograničiti pružanje informacija ispitanicima i primjenu drugih prava ispitanika u vezi s osobnim podacima koje primi od država članica, trećih zemalja ili međunarodnih organizacija kako bi surađivala s državama članicama, tim trećim zemljama ili organizacijama i tako zaštitila važan cilj od općeg javnog interesa Unije, kako je navedeno u članku 25. stavku 1. točki (c) Uredbe (EU) 2018/1725. Međutim, u nekim okolnostima interes ili temeljna prava ispitanika mogu biti važniji od interesa međunarodne suradnje.

                     (13)

                     U skladu s tim, ako je to potrebno za funkciju praćenja, inspekcije ili regulatornu funkciju povezanu s izvršavanjem službene ovlasti pri obavljanju zadaća u okviru mehanizma za suradnju uspostavljenog Uredbom (EU) 2019/452, Komisija će možda morati ograničiti pružanje informacija ispitanicima i primjenu drugih prava, kako je navedeno u članku 25. stavku 1. točki (g) Uredbe (EU) 2018/1725.

                     (14)

                     Usto, Komisija će možda morati ograničiti pružanje informacija ispitanicima i primjenu drugih prava ispitanika u vezi s osobnim podacima koje je primila od anonimnih ili identificiranih izvora, kao što su informatori, kojima je potrebna zaštita njihovih prava i sloboda, u skladu s člankom 25. stavkom 1. točkom (h) Uredbe (EU) 2018/1725.

                     (15)

                     Komisija je stoga utvrdila razloge navedene u članku 25. stavku 1. točkama (a), (c), (d), (g) i (h) Uredbe (EU) 2018/1725 kao temelj za ograničenja koja će se možda trebati primijeniti na postupke obrade podataka koji se provode u okviru analiza i postupaka povezanih s provjerom izravnih stranih ulaganja ili mehanizmom za suradnju uspostavljenim Uredbom (EU) 2019/452.

                     (16)

                     Ograničenja koja se primjenjuju na temelju ove Odluke trebala bi biti nužna i razmjerna uzimajući u obzir rizike u pogledu prava i sloboda sudionika.

                     (17)

                     Komisija bi trebala transparentno postupati sa svim ograničenjima i registrirati svaku primjenu ograničenja u odgovarajućem sustavu evidencije.

                     (18)

                     Komisija obrađuje osobne podatke u skladu s Uredbom (EU) 2019/452 zajedno s nadležnim tijelima država članica. Procjenu i postupke Komisije povezane s provjerom izravnih stranih ulaganja ili mehanizmom za suradnju provode različite službe, ali primarnu odgovornost za koordinaciju ima Glavna uprava za trgovinu.

                     (19)

                     U skladu s člankom 25. stavkom 8. Uredbe (EU) 2018/1725 voditelji obrade mogu odgoditi, izostaviti ili uskratiti pružanje informacija na temelju razloga za primjenu ograničenja na ispitanika ako bi pružanje tih informacija na bilo koji način poništilo učinak ograničenja. To se posebno odnosi na ograničenja predviđena člancima 16. i 35. te uredbe.

                     (20)

                     Komisija bi trebala redovito preispitivati uvedena ograničenja kako bi se osiguralo da prava ispitanika na informiranje u skladu s člancima 16. i 35. Uredbe (EU) 2018/1725 budu ograničena samo onoliko dugo koliko su ta ograničenja potrebna kako bi Komisija mogla provoditi analize i postupke povezane s provjerom izravnih stranih ulaganja ili mehanizmom za suradnju.

                     (21)

                     Ako se ograničuju druga prava ispitanika, voditelj obrade bi u svakom pojedinačnom slučaju trebao procijeniti bi li priopćavanje ograničenja ugrozilo njegovu svrhu.

                     (22)

                     Službenik za zaštitu podataka Komisije trebao bi neovisno preispitati primjenu ograničenja kako bi se osigurala usklađenost s ovom Odlukom.

                     (23)

                     Kako bi se Komisiji odmah omogućilo da ograniči primjenu određenih prava i obveza u skladu s člankom 25. Uredbe (EU) 2018/1725 i kako se ne bi ugrozila provedba analiza i postupaka povezanih s provjerom izravnih stranih ulaganja ili mehanizmom za suradnju uspostavljenim Uredbom (EU) 2019/452, ova bi Odluka trebala stupiti na snagu trećeg dana od dana objave u Službenom listu Europske unije.

                     (24)

                     Provedeno je savjetovanje s Europskim nadzornikom za zaštitu podataka, koji je svoje mišljenje dostavio 29. srpnja 2020.,

               DONIJELA JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila kojih se Komisija treba pridržavati pri obavješćivanju ispitanika o obradi njihovih podataka u skladu s člancima 14., 15. i 16. Uredbe (EU) 2018/1725 u okviru mehanizma za suradnju uspostavljenog Uredbom (EU) 2019/452.
               Njome se utvrđuju i uvjeti u skladu s kojima Komisija u okviru tog mehanizma za suradnju može ograničiti primjenu članka 4., članaka od 14. do 17. te članaka 19., 20. i 35. Uredbe (EU) 2018/1725, u skladu s člankom 25. stavkom 1. točkama (a), (c), (d), (g) i (h) te uredbe.

               2.   Ova Odluka primjenjuje se na obradu osobnih podataka koju Komisija provodi u svrhu ili u vezi s aktivnostima koje se obavljaju radi ispunjavanja zadaća Komisije u skladu s Uredbom (EU) 2019/452.

            Članak 2.
            Primjenjive iznimke i ograničenja

               1.   Kad je riječ o pravima ispitanika u skladu s Uredbom (EU) 2018/1725, Komisija pri obavljanju svojih dužnosti razmatra treba li primijeniti neke od iznimki utvrđenih tom uredbom.

               2.   Podložno člancima od 3. do 7. ove Odluke, ako bi izvršenje prava i obveza predviđenih člancima od 14. do 17. te člancima 19., 20. i 35. Uredbe (EU) 2018/1725 u vezi s osobnim podacima koje obrađuje Komisija ugrozilo svrhu analiza i postupaka Komisije povezanih s provjerom izravnih stranih ulaganja ili mehanizmom za suradnju u skladu s Uredbom (EU) 2019/452, među ostalim otkrivanjem njezinih alata i metoda, ili bi negativno utjecalo na prava i slobode drugih ispitanika, Komisija može ograničiti primjenu sljedećeg:

                           (a)

                           članaka od 14. do 17. te članaka 19., 20. i 35. Uredbe (EU) 2018/1725; i

                           (b)

                           načela transparentnosti utvrđenog u članku 4. stavku 1. točki (a) te uredbe u mjeri u kojoj njezine odredbe odgovaraju pravima i obvezama predviđenima člancima od 14. do 17. te člancima 19., 20. i 35. Uredbe (EU) 2018/1725.

               3.   Podložno člancima od 3. do 7., Komisija može ograničiti prava i obveze iz stavka 2. ovog članka:

                           (a)

                           ako bi izvršenje tih prava i obveza u pogledu osobnih podataka dobivenih od druge institucije, službe, agencije ili ureda Unije mogla ograničiti ta druga institucija, služba, agencija ili ured Unije na temelju pravnih akata iz članka 25. Uredbe (EU) 2018/1725 ili u skladu s poglavljem IX. te uredbe, ili u skladu s Uredbom (EU) 2016/794 Europskog parlamenta i Vijeća (4) ili Uredbom Vijeća (EU) 2017/1939 (5);

                           (b)

                           ako bi izvršenje tih prava i obveza u pogledu osobnih podataka dobivenih od nadležnog tijela države članice mogla ograničiti nadležna tijela te države članice na temelju akata iz članka 23. Uredbe (EU) 2016/679 Europskog parlamenta i Vijeća (6) ili na temelju nacionalnih mjera kojima se prenose članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (7);

                           (c)

                           ako bi izvršenje tih prava i obveza ugrozilo suradnju Komisije s trećim zemljama ili međunarodnim organizacijama u vezi s provjerom izravnih stranih ulaganja.

                     Prije primjene ograničenja u okolnostima iz točaka (a) i (b) prvog podstavka Komisija se savjetuje s relevantnim institucijama, službama, agencijama ili uredima Unije ili s nadležnim tijelima država članica, osim ako je Komisiji jasno da je primjena ograničenja predviđena jednim od akata iz tih točaka.
               Točka (c) prvog podstavka ne primjenjuje se ako interesi ili temeljna prava i sloboda ispitanika prevladavaju nad interesom Komisije za suradnju s trećim zemljama ili međunarodnim organizacijama.

               4.   Stavcima 1., 2. i 3. ne dovode se u pitanje:

                           (a)

                           primjena ostalih odluka Komisije kojima se utvrđuju interna pravila o pružanju informacija ispitanicima i ograničenjima određenih prava u skladu s člankom 25. Uredbe (EU) 2018/1725;

                           (b)

                           članak 23. Poslovnika Komisije (8).

               5.   Sva ograničenja prava i obveza iz stavka 2. nužna su i razmjerna te su u njima uzeti u obzir rizici za prava i slobode ispitanika.

            Članak 3.
            Pružanje informacija ispitanicima

               1.   Komisija na svojim internetskim stranicama objavljuje obavijesti o zaštiti podataka u kojima sve ispitanike obavješćuje o svojim aktivnostima koje uključuju obradu njihovih osobnih podataka za potrebe analiza i postupaka povezanih s provjerom izravnih stranih ulaganja ili mehanizmom za suradnju u skladu s Uredbom (EU) 2019/452. Ako je to moguće bez ugrožavanja funkcioniranja mehanizma za suradnju, Komisija osigurava obavješćivanje pojedinačnih ispitanika u odgovarajućem obliku.

               2.   Ako Komisija u cijelosti ili djelomično ograničava pružanje informacija ispitanicima čiji se podaci obrađuju u svrhu analiza i postupaka povezanih s provjerom izravnih stranih ulaganja ili mehanizmom za suradnju u skladu s Uredbom (EU) 2019/452, ona evidentira razloge za ograničenje i upisuje ih u registar u skladu s člankom 6. ove Odluke.

            Članak 4.
            Pravo ispitanika na pristup podacima, pravo na brisanje podataka i pravo na ograničenje obrade podataka

               1.   Ako Komisija ispitanicima u cijelosti ili djelomično ograniči pravo na pristup osobnim podacima, pravo na brisanje podataka ili pravo na ograničenje obrade podataka, kako je navedeno u člancima 17., 19. i 20. Uredbe (EU) 2018/1725, ona u svojem odgovoru na zahtjev za pristup podacima, brisanje podataka ili ograničenje obrade podataka obavješćuje tog ispitanika:

                           (a)

                           o primijenjenom ograničenju i glavnim razlozima za to; i

                           (b)

                           o mogućnosti da podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               2.   Pružanje informacija o razlozima ograničenja iz stavka 1. može se odgoditi, izostaviti ili uskratiti ako se time ugrožava svrha ograničenja.

               3.   Komisija evidentira i upisuje u registar razloge za ograničenje u skladu s člankom 6.

               4.   Ako je pravo pristupa podacima u cijelosti ili djelomično ograničeno, ispitanik može ostvariti svoje pravo pristupa posredovanjem Europskog nadzornika za zaštitu podataka, u skladu s člankom 25. stavcima 6., 7. i 8. Uredbe (EU) 2018/1725.

            Članak 5.
            Obavješćivanje ispitanika o povredama osobnih podataka
            Ako ograniči obavješćivanje ispitanika o povredi osobnih podataka, kako je navedeno u članku 35. Uredbe (EU) 2018/1725, Komisija evidentira razloge za ograničenje i upisuje ih u registar u skladu s člankom 6. ove Odluke.

            Članak 6.
            Evidentiranje i upis ograničenja u registar

               1.   Komisija za sva ograničenja primijenjena na temelju ove Odluke evidentira razloge te procjenjuje nužnost i razmjernost ograničenja uzimajući u obzir relevantne elemente iz članka 25. stavka 2. Uredbe (EU) 2018/1725.

               2.   U evidenciji se navodi na koji bi način ostvarivanje određenog prava relevantnog ispitanika ugrozilo svrhu analiza i postupaka Komisije povezanih s provjerom izravnih stranih ulaganja ili mehanizmom za suradnju u skladu s Uredbom (EU) 2019/452 ili svrhu ograničenja koja se primjenjuju na temelju članka 2. stavka 2. ili 3. ove Odluke ili kako bi to negativno utjecalo na prava i slobode drugih ispitanika.

               3.   Evidencija i, prema potrebi, dokumenti koji sadržavaju temeljne činjenične i pravne elemente upisuju se u registar. Na zahtjev se stavljaju na raspolaganje Europskom nadzorniku za zaštitu podataka.

            Članak 7.
            Trajanje ograničenja

               1.   Ograničenja iz članaka 3., 4. i 5. primjenjuju se sve dok postoje opravdani razlozi.

               2.   Ako prestanu postojati razlozi za ograničenje iz članka 3. ili 5., Komisija ukida ograničenje i ispitaniku navodi glavne razloge ograničenja.
               Komisija istodobno obavješćuje ispitanika o mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               3.   Komisija preispituje primjenu ograničenja iz članaka 3. i 5. godinu dana nakon donošenja i po završetku relevantnih analiza i postupaka Komisije provedenih u vezi s provjerom izravnih stranih ulaganja ili mehanizmom za suradnju u skladu s Uredbom (EU) 2019/452. Nakon toga Komisija prati je li potrebno zadržati ograničenje. Preispitivanje uključuje procjenu nužnosti i razmjernosti ograničenja, uzimajući u obzir relevantne elemente utvrđene u članku 25. stavku 2. Uredbe (EU) 2018/1725.

            Članak 8.
            Preispitivanje koje provodi službenik za zaštitu podataka Komisije

               1.   Službenik za zaštitu podataka Komisije obavješćuje se bez suvišne odgode o svakom ograničenju prava ispitanika u skladu s ovom Odlukom. Službeniku za zaštitu podataka na njegov se zahtjev omogućuje pristup evidenciji i svim dokumentima koji sadržavaju osnovne činjenične i pravne elemente.

               2.   Službenik za zaštitu podataka može zatražiti preispitivanje tog ograničenja. Službenika za zaštitu podataka obavješćuje se o ishodu zatraženog preispitivanja.

               3.   Komisija dokumentira uključenost službenika za zaštitu podataka u svakom slučaju u kojem je primjena prava i obveza iz članka 2. stavka 2. ograničena.

            Članak 9.
            Stupanje na snagu
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Bruxellesu 15. listopada 2020.

                  Za Komisiju

                  Predsjednica

               Ursula VON DER LEYEN

            (1)  Uredba (EU) 2019/452 Europskog parlamenta i Vijeća od 19. ožujka 2019. o uspostavi okvira za provjeru izravnih stranih ulaganja u Uniji (SL L 79 I, 21.3.2019., str. 1.).

            (2)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (3)  Čuvanje dokumenata u Komisiji uređeno je Zajedničkim popisom čuvanja dokumenata Komisije (SEC(2019) 900). Razdoblje čuvanja podataka utvrdit će se u evidenciji o zaštiti podataka za konkretnu obradu.

            (4)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).

            (5)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).

            (6)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (7)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (8)  C(2000) 3614 (SL L 308, 8.12.2000., str. 26.).


title: Odluka Vijeća (EU) 2020/1486 od 6. listopada 2020. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda

text:
                  16.10.2020

                  HR

                  Službeni list Europske unije

                  L 343/5

         ODLUKA VIJEĆA (EU) 2020/1486
         od 6. listopada 2020.
         o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti Protokol 31. uz Sporazum o EGP-u („Protokol 31.”).

                     (3)

                     Protokol 31. sadržava odredbe o suradnji u posebnim područjima izvan četiriju sloboda.

                     (4)

                     Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Europske unije, a odnose se na financijske usluge.

                     (5)

                     Protokol 31. trebalo bi stoga izmijeniti kako bi se omogućio nastavak te proširene suradnje nakon 31. prosinca 2019.

                     (6)

                     Stajalište Unije u okviru Zajedničkog odbora EGP-a trebalo bi se temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a u vezi s predloženom izmjenom Protokola 31. uz Sporazum o EGP-u o suradnji u posebnim područjima izvan četiriju sloboda temelji se na nacrtu odluke Zajedničkog odbora EGP-a (3).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. listopada 2020.

                  Za Vijeće

                  Predsjednik

               M. ROTH

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Vidjeti dokument ST 10127/20 na http://register.consilium.europa.eu.


title: Odluka Vijeća (EU) 2020/1487 od 6. listopada 2020. o stajalištu koje treba zauzeti u ime Europske unije okviru Zajedničkog odbora EGP-a u vezi s izmjenom Protokola 31. z Sporazum o EGP-u o suradnji u posebnim područjima izvan područja četiriju sloboda

text:
                  16.10.2020

                  HR

                  Službeni list Europske unije

                  L 343/7

         ODLUKA VIJEĆA (EU) 2020/1487
         od 6. listopada 2020.
         o stajalištu koje treba zauzeti u ime Europske unije okviru Zajedničkog odbora EGP-a u vezi s izmjenom Protokola 31. z Sporazum o EGP-u o suradnji u posebnim područjima izvan područja četiriju sloboda
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti Protokol 31. uz Sporazum o EGP-u („Protokol 31.”).

                     (3)

                     Protokol 31. sadržava odredbe o suradnji u posebnim područjima izvan područja četiriju sloboda.

                     (4)

                     Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Europske unije, a odnose se na funkcioniranje i razvoj unutarnjeg tržišta robe i usluga.

                     (5)

                     Protokol 31. trebalo bi stoga izmijeniti kako bi se omogućila provedba te proširene suradnje od 1. siječnja 2020.

                     (6)

                     Stajalište Unije u okviru Zajedničkog odbora EGP-a trebalo bi se temeljiti nanacrtu odluke Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a u vezi s predloženom izmjenom Protokola 31. uz Sporazum o EGP-u o suradnji u posebnim područjima izvan područja četiriju sloboda temelji se na nacrtu odluke Zajedničkog odbora EGP-a (3)

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. listopada 2020.

                  Za Vijeće

                  Predsjednik

               M. ROTH

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Vidjeti dokument ST 10130/20 na http://register.consilium.europa.eu.


title: Odluka Vijeća (EU) 2020/1488 od 6. listopada 2020. o stajalištu koje treba zauzeti u ime Europske unije u okviru Zajedničkog odboru EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan područja četiriju sloboda (Tekst značajan za EGP)

text:
                  16.10.2020

                  HR

                  Službeni list Europske unije

                  L 343/9

         ODLUKA VIJEĆA (EU) 2020/1488
         od 6. listopada 2020.
         o stajalištu koje treba zauzeti u ime Europske unije u okviru Zajedničkog odboru EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan područja četiriju sloboda
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti Protokol 31. uz Sporazum o EGP-u („Protokol 31.”).

                     (3)

                     Protokol 31. sadržava odredbe o suradnji u posebnim područjima izvan područja četiriju sloboda.

                     (4)

                     Primjereno je nastaviti suradnju ugovornih stranaka Sporazuma o EGP-u u pogledu djelovanja Unije koja se financiraju iz općeg proračuna Europske unije, a odnose se na pravo trgovačkih društava.

                     (5)

                     Protokol 31. trebalo bi stoga izmijeniti kako bi se omogućila provedba te proširene suradnje od 1. siječnja 2020.

                     (6)

                     Stajalište Unije u okviru Zajedničkog odbora EGP-a trebalo bi se temeljiti na nacrtu odluke Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a vezano za predloženu izmjenu Protokola 31. uz Sporazum o EGP-u o suradnji u posebnim područjima izvan područja četiriju sloboda temelji se na nacrtu odluke Zajedničkog odbora EGP-a (3).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. listopada 2020.

                  Za Vijeće

                  Predsjednik

               M. ROTH

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Vidjeti dokument ST 10133/20 na http://register.consilium.europa.eu.


title: Odluka Vijeća (EU) 2020/1489 od 6. listopada 2020. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan područja četiriju sloboda

text:
                  16.10.2020

                  HR

                  Službeni list Europske unije

                  L 343/10

         ODLUKA VIJEĆA (EU) 2020/1489
         od 6. listopada 2020.
         o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan područja četiriju sloboda
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (2), a posebno njezin članak 58. stavak 2. točku (b), članak 110. stavak 1. i članak 181.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (3) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti Protokol 31. uz Sporazum o EGP-u („Protokol 31.”).

                     (3)

                     Protokol 31. sadržava odredbe o suradnji u posebnim područjima izvan područja četiriju sloboda.

                     (4)

                     Države EFTA-e trebale bi nastaviti sudjelovati u aktivnostima Unije povezanima s proračunskom linijom 02 04 77 03 (Pripremno djelovanje za istraživanja u području obrane), koja je unesena u opći proračun Europske unije za financijsku godinu 2020.

                     (5)

                     Protokol 31. trebalo bi stoga izmijeniti kako bi se omogućila provedba te proširene suradnje od 1. siječnja 2020.

                     (6)

                     Stajalište Unije u okviru Zajedničkog odbora EGP-a trebalo bi se temeljiti nanacrtu odluke Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a u vezi s predloženom izmjenom Protokola 31. uz Sporazum o EGP-u o suradnji u posebnim područjima izvan područja četiriju sloboda temelji se na nacrtu odluke Zajedničkog odbora EGP-a (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. listopada 2020.

                  Za Vijeće

                  Predsjednik

               M. ROTH

            (1)  SL L 305, 30.11.1994., str. 6.

            (2)  SL L 193, 30.7.2018., str. 1.

            (3)  SL L 1, 3.1.1994., str. 3.

            (4)  Vidjeti dokument ST 10136/20 na http://register.consilium.europa.eu.


title: Odluka Vijeća (EU) 2020/1490 od 12. listopada 2020. o stajalištu koje treba zauzeti u ime Europske unije u okviru Odbora za SGP osnovanog Prijelaznim sporazumom o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane, u vezi s donošenjem postupaka za rješavanje sporova i Kodeksa ponašanja za arbitre

text:
                  16.10.2020

                  HR

                  Službeni list Europske unije

                  L 343/12

         ODLUKA VIJEĆA (EU) 2020/1490
         od 12. listopada 2020.
         o stajalištu koje treba zauzeti u ime Europske unije u okviru Odbora za SGP osnovanog Prijelaznim sporazumom o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane, u vezi s donošenjem postupaka za rješavanje sporova i Kodeksa ponašanja za arbitre
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Prijelazni sporazum o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane (dalje u tekstu „Sporazum”) (1), potpisan je u ime Unije na temelju Odluke Vijeća 2009/156/EZ (2). Sporazum se privremeno primjenjuje od 3. rujna 2016.

                     (2)

                     U skladu s člankom 59. stavkom 1. Sporazuma Odbor za SGP donosi Poslovnik kojim se uređuju postupci rješavanja sporova.

                     (3)

                     Odbor za SGP trebao bi na svojem sljedećem godišnjem sastanku donijeti odluku o utvrđivanju postupaka za rješavanje sporova i Kodeksa ponašanja za arbitre priloženog tim postupcima.

                     (4)

                     Primjereno je utvrditi stajalište koje treba zauzeti u ime Unije u okviru Odbora za SGP u vezi s donošenjem odluke o utvrđivanju postupaka za rješavanje sporova i Kodeksa ponašanja za arbitre jer će ta odluka biti obvezujuća za Uniju.

                     (5)

                     Stajalište Unije u okviru Odbora za SGP trebalo bi se stoga temeljiti na priloženom nacrtu odluke tog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije u okviru Odbora za SGP osnovanog Prijelaznim sporazumom o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane, temelji se na nacrtu odluke Odbora za SGP o donošenju postupaka za rješavanje sporova i Kodeksa ponašanja za arbitre (3).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 12. listopada 2020.

                  Za Vijeće

                  Predsjednik

               J. BORRELL FONTELLES

            (1)  SL L 59, 3.3.2009., str. 3.

            (2)  Odluka Vijeća 2009/156/EZ od 21. studenoga 2008. o potpisivanju i privremenoj primjeni Prijelaznog sporazuma o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane (SL L 59, 3.3.2009., str. 1.).

            (3)  Vidjeti dokument ST 10612/20 na http://register.consilium.europa.eu.


title: Odluka Vijeća (EU) 2020/1491 od 12. listopada 2020. o stajalištu koje treba zauzeti u ime Europske unije u okviru Odbora za SGP osnovanog Prijelaznim sporazumom o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane u vezi s donošenjem popisa arbitara

text:
                  16.10.2020

                  HR

                  Službeni list Europske unije

                  L 343/13

         ODLUKA VIJEĆA (EU) 2020/1491
         od 12. listopada 2020.
         o stajalištu koje treba zauzeti u ime Europske unije u okviru Odbora za SGP osnovanog Prijelaznim sporazumom o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane u vezi s donošenjem popisa arbitara
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članka 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Prijelazni sporazum o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane (1) (dalje u tekstu „Sporazum”) potpisan je u ime Unije na temelju Odluke Vijeća 2009/156/EZ (2) te se privremeno primjenjuje od 3. rujna 2016.

                     (2)

                     U skladu s člankom 64. stavkom 1. Sporazuma Odbor za SGP sastavlja popis osoba koje žele i mogu obavljati funkciju arbitra (dalje u tekstu „popis arbitara”).

                     (3)

                     Odbor za SGP trebao bi na svojem sljedećem godišnjem sastanku donijeti odluku o sastavljanju popisa arbitara u skladu s člankom 64. stavkom 1. Sporazuma.

                     (4)

                     Primjereno je utvrditi stajalište koje treba zauzeti u ime Unije u okviru Odbora za SGP jer će odluka o sastavljanju popisa arbitara biti obvezujuća za Uniju.

                     (5)

                     Stajalište Unije u okviru Odbora za SGP trebalo bi stoga se temeljiti na priloženom nacrtu odluke tog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije u okviru Odbora za SGP osnovanog Prijelaznim sporazumom o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane, temelji se na nacrtu Odluke Odbora za SGP o donošenju popisa osoba koje žele i mogu obavljati funkciju arbitra (3).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 12. listopada 2020.

                  Za Vijeće

                  Predsjednik

               J. BORRELL FONTELLES

            (1)  SL L 59 od 3.3.2009., str. 3.

            (2)  Odluka Vijeća 2009/156/EZ od 21. studenoga 2008. o potpisivanju i privremenoj primjeni Prijelaznog sporazuma o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane (SL L 59, 3.3.2009., str. 1.).

            (3)  Vidjeti dokument ST 10614/20 na http://register.consilium.europa.eu.


title: Odluka Vijeća (EU) 2020/1492 od 12. listopada 2020. o stajalištu koje treba zauzeti u ime Europske unije u okviru Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu donošenja zajedničkih operativnih postupaka (Tekst značajan za EGP)

text:
                  16.10.2020

                  HR

                  Službeni list Europske unije

                  L 343/14

         ODLUKA VIJEĆA (EU) 2020/1492
         od 12. listopada 2020.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu donošenja zajedničkih operativnih postupaka
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (1) („Sporazum”) Unija je sklopila Odlukom Vijeća (EU) 2018/219 (2), a na snagu je stupio 1. siječnja 2020.

                     (2)

                     U skladu sa Sporazumom, Zajednički odbor osnovan Sporazumom („Zajednički odbor”) može donijeti odluku o zajedničkim operativnim postupcima koje su izradili administrator švicarskog registra i središnji administrator Unije i koji se odnose na tehnička i druga pitanja bitna za funkcioniranje povezivanja, uzimajući u obzir prioritete domaćeg zakonodavstva. Zajednički operativni postupci počinju proizvoditi učinke kad se donesu odlukom Zajedničkog odbora.

                     (3)

                     Zajednički odbor na svojem trećem sastanku, koji će se održati 2020., treba donijeti razrađeni zajedničke operativne postupke.

                     (4)

                     Budući da će zajednički operativni postupci biti obvezujući za Uniju, primjereno je utvrditi stajalište koje treba zauzeti u ime Unije u okviru Zajedničkog odbora.

                     (5)

                     Donošenje zajedničkih operativnih postupaka važan je element provedbe Sporazuma jer se njima utvrđuju operativni postupci kojih se obje strane moraju pridržavati kako bi veza funkcionirala.

                     (6)

                     Primjereno je da Zajednički odbor u skladu sa Sporazumom osnuje radnu skupinu koja će mu pomagati s izvršavanjem njegovih funkcija na temelju Sporazuma u vezi s izradom tehničkih smjernica kako bi se osigurala pravilna provedba Sporazuma, uključujući tehnička i druga pitanja potrebna za funkcioniranje povezivanja, uzimajući u obzir prioritete domaćeg zakonodavstva. Radna skupina trebala bi uključivati barem administratora švicarskog registra i središnjeg administratora Unije.

                     (7)

                     Stajalište Unije u okviru Zajedničkog odbora trebalo bi se stoga temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije na trećem sastanku Zajedničkog odbora osnovanog Sporazumom između Europske Unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu donošenja zajedničkih operativnih postupaka, kao i osnivanja radne skupine u skladu s člankom 12. stavkom 5. Sporazuma, temelji se na nacrtu odluke Zajedničkog odbora (3).
            Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 12. listopada 2020.

                  Za Vijeće

                  Predsjednik

               J. BORRELL FONTELLES

            (1)  SL L 322, 7.12.2017., str. 3.

            (2)  Odluka Vijeća (EU) 2018/219 od 23. siječnja 2018. o sklapanju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (SL L 43, 16.2.2018., str. 1.).

            (3)  Vidjeti dokument ST 10831/20 na http://register.consilium.europa.eu.


title: Odluka Vijeća (EU) 2020/1493 od 12. listopada 2020. o stajalištu koje treba zauzeti u ime Europske unije u okviru Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu izmjene priloga I. i II. Sporazumu i donošenja tehničkih standarda za povezivanje (Tekst značajan za EGP)

text:
                  16.10.2020

                  HR

                  Službeni list Europske unije

                  L 343/16

         ODLUKA VIJEĆA (EU) 2020/1493
         od 12. listopada 2020.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu izmjene priloga I. i II. Sporazumu i donošenja tehničkih standarda za povezivanje
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (1) („Sporazum”) Unija je sklopila Odlukom Vijeća (EU) 2018/219 (2), a na snagu je stupio 1. siječnja 2020.

                     (2)

                     U skladu sa Sporazumom, Zajednički odbor osnovan Sporazumom („Zajednički odbor”) može donijeti odluku o tehničkim standardima za povezivanje koje izrade administrator švicarskog registra i središnji administrator Unije, a temelje se na načelima iz Priloga II. Sporazumu i u njima se opisuju detaljni zahtjevi za uspostavu pouzdane i sigurne veze između Švicarskog dopunskog dnevnika transakcija (SSTL) i Dnevnika transakcija Europske unije (EUTL). Tehnički standardi za povezivanje počinju proizvoditi učinke kad se donesu odlukom Zajedničkog odbora.

                     (3)

                     Prilog I. Sporazumu trebalo bi izmijeniti u skladu sa Sporazumom kako bi se osigurao nesmetan prijenos nadležnosti za operatore zrakoplova koji su dodijeljeni Švicarskoj prvi put nakon stupanja na snagu Sporazuma uzimajući u obzir napredak postignut u uspostavi veze među registrima.

                     (4)

                     Prilog II. trebalo bi izmijeniti kako bi se odobrio veći, ali jednakovrijedan skup tehnologija za uspostavu veze među registrima koja se zahtijeva Sporazumom.

                     (5)

                     Zajednički odbor, na svojem trećem sastanku koji će se održati 2020., treba donijeti razrađene tehničke standarde za povezivanje.

                     (6)

                     Budući da će tehnički standardi za povezivanje biti obvezujući za Uniju, primjereno je utvrditi stajalište koje u okviru Zajedničkog odbora treba zauzeti u ime Unije.

                     (7)

                     Donošenje tehničkih standarda za povezivanje važan je element provedbe Sporazuma jer se njima omogućava utvrđivanje tehničkih temelja veze i određuje osnova za tehničke specifikacije u pogledu strukturnih, uslužnih i sigurnosnih zahtjeva.

                     (8)

                     Primjereno je da Zajednički odbor u skladu sa Sporazumom osnuje radnu skupinu koja će mu pomagati s izvršavanjem njegovih funkcija na temelju Sporazuma u vezi s izradom tehničkih smjernica kako bi se osigurala pravilna provedba Sporazuma, uključujući uspostavu pouzdane i sigurne veze između SSTL-a i EUTL-a. Radna skupina trebala bi uključivati barem administratora švicarskog registra i središnjeg administratora Unije.

                     (9)

                     Stajalište Unije u okviru Zajedničkog odbora trebalo bi se stoga temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije na trećem sastanku Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu izmjene priloga I. i II. Sporazumu, donošenja tehničkih standarda za povezivanje i osnivanja radne skupine u skladu s člankom 12. stavkom 5. Sporazuma, temelji se na nacrtu odluke Zajedničkog odbora (3).
            Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Luxemoburgu 12. listopada 2020.

                  Za Vijeće

                  Predsjednik

               J. BORRELL FONTELLES

            (1)  SL L 322, 7.12.2017., str. 3.

            (2)  Odluka Vijeća (EU) 2018/219 od 23. siječnja 2018. o sklapanju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (SL L 43, 16.2.2018., str. 1.).

            (3)  Vidjeti dokument ST 10836/20 na http://register.consilium.europa.eu.


title: Odluka Vijeća (EU) 2020/1494 od 12. listopada 2020. o stajalištu koje treba zauzeti u ime Europske unije u okviru Upravnog odbora koji je osnovan Carinskom konvencijom o međunarodnom prijevozu robe uz primjenu karneta TIR (Konvencija TIR) u pogledu nekih izmjena te Konvencije

text:
                  16.10.2020

                  HR

                  Službeni list Europske unije

                  L 343/18

         ODLUKA VIJEĆA (EU) 2020/1494
         od 12. listopada 2020.
         o stajalištu koje treba zauzeti u ime Europske unije u okviru Upravnog odbora koji je osnovan Carinskom konvencijom o međunarodnom prijevozu robe uz primjenu karneta TIR (Konvencija TIR) u pogledu nekih izmjena te Konvencije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Carinska konvencija o međunarodnom prijevozu robe uz primjenu karneta TIR (TIR Konvencija) od 14. studenoga 1975. („Konvencija TIR”) odobrena je u ime Europske ekonomske zajednice Uredbom Vijeća (EEZ) br. 2112/78 (1) i stupila je na snagu u Zajednici 20. lipnja 1983. (2)

                     (2)

                     Odlukom Vijeća 2009/477/EZ (3) objavljen je pročišćeni tekst Konvencije TIR. U skladu s člankom 1. drugim stavkom te Odluke Komisija objavljuje buduće izmjene Konvencije TIR u Službenom listu Europske unije uz naznaku datuma njihova stupanja na snagu.

                     (3)

                     U skladu s člancima 59. i 60. Konvencije TIR, Upravni odbor koji je osnovan Konvencijom TIR („Upravni odbor”) može izmijeniti Konvenciju TIR.

                     (4)

                     Na svojoj 73. sjednici 15. listopada 2020. ili na kasnijoj sjednici, Upravni odbor treba donijeti neke izmjene Konvencije TIR.

                     (5)

                     Primjereno je utvrditi stajalište koje treba zauzeti u ime Unije u okviru Upravnog odbora u vezi s izmjenama Konvencije TIR jer će te izmjene biti obvezujuće za Uniju.

                     (6)

                     Kako bi se ubrzala modernizacija režima TIR, potrebno je za nadležna tijela uvesti obvezu elektroničkog prijenosa podataka o ovlaštenjima i povlačenju ovlaštenja nositelja karneta TIR Izvršnom odboru TIR-a kojeg je osnovao Upravni odbor te stvoriti pouzdanu međunarodnu internetsku bazu podataka carinarnica koje prihvaćaju postupak TIR, izmjenom članka 38. Konvencije TIR i Priloga 9. Konvenciji TIR te dodavanjem nove napomene s objašnjenjem uz članak 45. Konvencije TIR.

                     (7)

                     Kako bi se povećala privlačnost Konvencije TIR za gospodarske subjekte i carinska tijela, potrebno je ugovornim strankama omogućiti da ovlaštenim osobama odobravaju veće olakšice u primjeni Konvencije TIR dodavanjem nove napomene s objašnjenjem uz članak 49. Konvencije TIR.

                     (8)

                     Kako bi se pojasnila Konvencija TIR, potrebno je odrediti uporabu propisanog plana puta unutar carinske unije izmjenom članka 20. Konvencije TIR i povećati preporučeni najviši iznos koji se može potraživati od jamstvenih udruga za karnete TIR za duhan i alkohol, izmjenom napomene s objašnjenjem uz članak 8. Konvencije TIR.

                     (9)

                     Stajalište Unije u Upravnom odboru trebalo bi se stoga temeljiti na nacrtu izmjena Konvencije TIR.

                     (10)

                     Stajalište Unije trebala bi izraziti Komisija.

                     (11)

                     Tijekom službenog glasovanja u okviru Upravnog odbora, stajalište Unije trebale bi izraziti države članice Unije djelujući zajednički u interesu Unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije tijekom 73. ili kasnije sjednice Upravnog odbora koji je osnovan Carinskom konvencijom o međunarodnom prijevozu robe uz primjenu karneta TIR (Konvencija TIR) od 14. studenoga 1975. („TIR Konvencija”) temelji se na nacrtima izmjena Konvencije TIR (4).

            Članak 2.

               1.   Stajalište iz članka 1. izražava Komisija.

               2.   Države članice Unije izražavaju stajalište Unije tijekom službenog glasovanja u okviru Upravnog odbora, djelujući zajednički u interesu Unije.

            Članak 3.
            Predstavnici Unije mogu dogovoriti manje tehničke promjene stajališta iz članka 1. bez daljnje odluke Vijeća.

            Članak 4.
            Ova Odluka stupa na snagu na dan donošenja.

            Sastavljeno u Luxembourgu 12. listopada 2020.

                  Za Vijeće

                  Predsjednik

               J. BORRELL FONTELLES

            (1)  Uredba Vijeća (EEZ) br. 2112/78 od 25. srpnja 1978. o sklapanju Carinske konvencije o međunarodnom prijevozu robe uz primjenu karneta TIR (Konvencija TIR) od 14. studenoga 1975. godine iz Ženeve (SL L 252, 14.9.1978., str. 1.).

            (2)  SL L 31, 2.2.1983., str. 13.

            (3)  Odluka Vijeća 2009/477/EZ od 28. svibnja 2009. kojom se u pročišćenom obliku objavljuje tekst Carinske konvencije o međunarodnom prijevozu robe uz primjenu karneta TIR (Konvencija TIR) od 14. studenoga 1975. kako je od tada izmijenjena (SL L 165, 26.6.2009., str. 1.).

            (4)  Vidjeti dokument ST 10759/2020 na http://register.consilium.europa.eu.


title: Odluka Vijeća (EU) 2020/1495 od 13. listopada 2020. o stajalištu koje treba zauzeti u ime Europske unije u okviru Carinskog odbora koji je osnovan Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, u pogledu preporuke o primjeni članka 27. Protokola o definiciji pojma „proizvodi s podrijetlom” i načinima administrativne suradnje

text:
                  16.10.2020

                  HR

                  Službeni list Europske unije

                  L 343/20

         ODLUKA VIJEĆA (EU) 2020/1495
         od 13. listopada 2020.
         o stajalištu koje treba zauzeti u ime Europske unije u okviru Carinskog odbora koji je osnovan Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, u pogledu preporuke o primjeni članka 27. Protokola o definiciji pojma „proizvodi s podrijetlom” i načinima administrativne suradnje
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane (1) („Sporazum”) privremeno se primjenjuje od 1. srpnja 2011., a stupio je na snagu 13. prosinca 2015.

                     (2)

                     U članku 27. Protokola uz Sporazum o definiciji pojma „proizvodi s podrijetlom” i načinima administrativne suradnje („Protokol”) utvrđuje se postupak za provjeru dokaza o podrijetlu te zadaće i odgovornosti carinskih tijela stranke izvoznice i stranke uvoznice.

                     (3)

                     Carinski odbor osnovan na temelju članka 15.2. stavka 1. točke (c) Sporazuma ovlašten je na temelju članka 6.16. stavka 5. Sporazuma oblikovati preporuke koje smatra potrebnima za postizanje zajedničkih ciljeva i pravilno funkcioniranje mehanizama uspostavljenih u Protokolu.

                     (4)

                     Unija i Republika Koreja uočile su da je potrebno zajedničko razumijevanje glavnih karakteristika postupka provjere utvrđenog u članku 27. Protokola i različitih koraka u tom postupku. Takvo zajedničko razumijevanje trebalo bi biti u interesu carinskih tijela koja su zadužena za osiguravanje usklađenosti s pravilima o podrijetlu i osiguravanje jednakog postupanja s gospodarskim subjektima koji podliježu takvoj provjeri, na državnom području svake od stranaka.

                     (5)

                     Unija i Republika Koreja smatraju da je primjereno da Carinski odbor oblikuje preporuku radi zajedničkog razumijevanja i pravilne provedbe postupka provjere utvrđenog u članku 27. Protokola.

                     (6)

                     Primjereno je utvrditi stajalište koje treba zauzeti u ime Unije u okviru Carinskog odbora jer će ta preporuka imati pravni učinak u Uniji,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Carinskog odbora koji je osnovan Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, temelji se na nacrtu preporuke tog Carinskog odbora (2).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 13. listopada 2020.

                  Za Vijeće

                  Predsjednik

               M. ROTH

            (1)  SL L 127, 14.5.2011., str. 6.

            (2)  Vidjeti dokument ST 10586/20 na http://register.consilium.europa.eu.


               16.10.2020

               HR

               Službeni list Europske unije

               C 345/98

      P8_TA(2018)0385
      Savjetovanje o povlasticama i imunitetima Alfonsa Luigija Marre
      Odluka Europskog parlamenta od 23. listopada 2018. o zahtjevu za savjetovanje o povlasticama i imunitetima Alfonsa Luigija Marre (2018/2058(IMM))
      (2020/C 345/17)

         Europski parlament,

                  —

                  uzimajući u obzir zahtjev za savjetovanje o povlasticama i imunitetima Alfonsa Luigija Marre koji je 7. ožujka 2018. proslijedio Žalbeni sud (Corte d’Appello) u Napulju (Italija) u vezi sa sudskim postupkom koji je pokrenut protiv njega (Ref. br. 4831/2015 RG odnosno 4832/2015 RG) i koji je objavljen na plenarnoj sjednici 17. travnja 2018.,

                  —

                  nakon saslušanja Alfonsa Luigija Marre u skladu s člankom 9. stavkom 6. Poslovnika,

                  —

                  uzimajući u obzir članak 8. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir svoju rezoluciju od 11. lipnja 2002. o imunitetu talijanskih zastupnika i praksi talijanskih vlasti u vezi s tim (2),

                  —

                  uzimajući u obzir članak 5. stavak 2. i članak 9. stavak 14. Poslovnika,

                  —

                  uzimajući u obzir izvješće Odbora za pravna pitanja (A8-0325/2018),

                  A.

                  budući da je Alfonso Luigi Marra od 21. srpnja 1994. do 19. srpnja 1999. obnašao dužnost zastupnika u Europskom parlamentu;

                  B.

                  budući da su protiv g. Marre pokrenuta dva sudska postupka u vezi s navodnim klevetničkim izjavama koje je iznio u letku od 19. rujna 1996., tj. dok je obnašao dužnost zastupnika u Europskom parlamentu; budući da je odlukama i prvostupanjskog (presude od 17. i 22. veljače 2000.) i drugostupanjskog (presuda od 6. ožujka 2002.) suda g. Marri naređeno da isplati odštetu oštećenim stranama; budući da je talijanski Vrhovni sud (Corte di Cassazione) na zahtjev g. Marre 20. veljače 2007. donio odluku o upućivanju predmeta Sudu Europske unije radi donošenja prethodne odluke o tumačenju pravila Zajednice o imunitetu zastupnika u Europskom parlamentu;

                  C.

                  budući da je Parlament u međuvremenu 11. lipnja 2002. donio rezoluciju o imunitetu talijanskih zastupnika u Italiji i praksi talijanskih vlasti u tim pitanjima; budući da je Parlament u toj prigodi istaknuo da je slučaj Alfonsa Luigija Marre slučaj apsolutnog imuniteta prima facie, da bi nadležni sudovi trebali biti pozvani da Parlamentu pošalju dokumentaciju potrebnu kako bi se utvrdilo uključuju li predmetni slučajevi apsolutni imunitet u skladu s člankom 8. Protokola br. 7. i da bi nadležni sudovi trebali biti pozvani da obustave postupak do konačne odluke Parlamenta; budući da je iz naloga upućenog Sudu Europske unije bilo jasno da spomenuta rezolucija nije doprla do talijanskih sudova;

                  D.

                  budući da je Sud Europske unije u kontekstu navedenog upućivanja radi donošenja prethodne odluke potvrdio da u slučaju postupaka pokrenutih protiv zastupnika u Europskom parlamentu pred nacionalnim sudom i obaviještenosti tog suda o pokretanju postupka za zaštitu povlastica i imuniteta tog zastupnika, kao što je predviđeno Poslovnikom Europskog parlamenta, taj sud mora obustaviti sudski postupak i zatražiti od Parlamenta da što prije objavi svoje mišljenje (3);

                  E.

                  budući da je talijanski Vrhovni sud nakon odluke Suda 10. prosinca 2009. ponovno uputio predmet žalbenom sudu u Napulju radi donošenja odluke o predmetu g. Marre u svjetlu rezolucije Parlamenta od 11. lipnja 2002. i relevantne sudske prakse Suda Europske unije; budući da je žalbeni sud presudom od 5. prosinca 2012. bez obustave postupka i traženja mišljenja Parlamenta potvrdio svoje prethodne presude u skladu s kojima je g. Marri naloženo da isplati odštetu oštećenim strankama; budući je odlukom od 30. travnja 2015. talijanski Vrhovni sud pobio odluke Žalbenog suda i ponovno mu uputio predmet kako bi mogao obustaviti postupak i tražiti mišljenje Parlamenta; budući da je Žalbeni sud u Napulju zaista odlučio obustaviti postupak i pismom od 27. siječnja 2018. odlučio savjetovati se s Europskim parlamentom o povlasticama i imunitetima Alfonsa Luigija Marre;

                  F.

                  budući da se članci 8. i 9. Protokola br. 7 o povlasticama i imunitetima Europske unije međusobno isključuju (4); budući da se dotični predmet odnosi samo na navodne diskriminirajuće stavove koje je iznio zastupnik u Europskom parlamentu; budući da je stoga samo po sebi razumljivo da se primjenjuje samo članak 8.;

                  G.

                  budući da u skladu s člankom 8. Protokola br. 7 zastupnici u Europskom parlamentu ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasovanja pri obnašanju svojih dužnosti; budući da se taj imunitet, s obzirom na to da se njime želi zaštititi sloboda izražavanja i neovisnost zastupnika u Europskom parlamentu, mora smatrati apsolutnim imunitetom izuzetim iz bilo kakvih sudskih postupaka zbog izraženog mišljenja ili glasovanja pri obavljanju parlamentarnih dužnosti (5);

                  H.

                  budući da je Sud Europske unije potvrdio da, kako bi uživao imunitet, zastupnik u Europskom parlamentu mišljenje mora iznijeti pri obnašanju svojih dužnosti, čime se podrazumijeva povezanost izraženog mišljenja i parlamentarnih dužnosti; budući da ta povezanost mora biti izravna i očita (6); budući da su navodne klevetničke izjave iznesene između 1996. i 2001. prije presude u predmetu Patriciello iz 2011., činjenica je da su talijanski sudovi tražili mišljenje Odbora za pravna 2018, odnosno nakon donošenja sudske prakse;

                  I.

                  budući da činjenice iz tog predmeta, koje se očituju u dokumentima dostavljenima Odboru za pravna pitanja i u saslušanju pred tim Odborom, upućuju na to da izjave g. Marre nisu u izravnoj i očitoj vezi s njegovim parlamentarnim aktivnostima;

                  J.

                  budući da se stoga ne može smatrati da je g. Alfonso Luigi Marra postupao u svojstvu zastupnika u Europskom parlamentu u vezi s mišljenjima koja je izrazio u predmetnom slučaju;

                  1.

                  smatra da mišljenja koja je iznio Alfonso Luigi Marra nisu obuhvaćena zastupničkim imunitetom u smislu članka 8. Protokola br. 7.;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Republike Italije i Alfonsu Luigiju Marri.

         (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 et T-347/11, ECLI:EU:T:2013:23.

         (2)  SL C 261 E, 30.10.2003., str. 102.

         (3)  Navedeni spojeni predmeti C-200/07 i C-201/07 Marra, stavak 43.

         (4)  Navedeni spojeni predmeti C-200/07 i C-201/07, Marra, stavak 45.

         (5)  Navedeni spojeni predmeti C-200/07 i C-201/07, Marra, stavak 27.

         (6)  Navedeni predmet C-163/10, Patriciello, stavci 33. i 35.


               16.10.2020

               HR

               Službeni list Europske unije

               C 345/101

      P8_TA(2018)0386
      Zahtjev za ukidanje imuniteta Manolisu Kefalogiannisu
      Odluka Europskog parlamenta od 23. listopada 2018. o zahtjevu za ukidanje imuniteta Manolisu Kefalogiannisu (2017/2133(IMM))
      (2020/C 345/18)

         Europski parlament,

                  —

                  uzimajući u obzir zahtjev za ukidanje imuniteta Manolisu Kefalogiannisu, koji je Glavni državni odvjetnik Vrhovnog suda Helenske Republike dostavio 31. svibnja 2017. u vezi s kaznenim postupkom pod brojem ABM:EOE 20/2017, objavljen na plenarnoj sjednici od 3. srpnja 2017.,

                  —

                  nakon saslušanja Manolisa Kefalogiannisa u skladu s člankom 9. stavkom 6. Poslovnika,

                  —

                  saslušavši također Kristiana Knudsena, vršitelja dužnosti glavnog direktora Glavne uprave za kadrovske poslove Europskog parlamenta,

                  —

                  nakon razmjene gledišta sa zamjenikom državnog odvjetnika za borbu protiv gospodarskog kriminala Helenske Republike,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 62. Ustava Helenske Republike,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0333/2018),

                  A.

                  budući da je zamjenik državnog odvjetnika Vrhovnog suda Helenske Republike zatražio da se zastupniku u Europskom parlamentu Manolisu Kefalogiannisu ukine zastupnički imunitet kako bi se omogućilo provođenje kaznenog postupka protiv njega zbog navodnog počinjenja dvaju kaznenih djela;

                  B.

                  budući da se u članku 8. Protokola br. 7 o povlasticama i imunitetima Europske unije navodi da „članovi Europskog parlamenta ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasanja pri obnašanju svojih dužnosti”;

                  C.

                  budući da, u skladu s člankom 9. Protokola br. 7 o povlasticama i imunitetima Europske unije, zastupnici u Europskom parlamentu na nacionalnom teritoriju svoje države imaju isti imunitet koji se priznaje zastupnicima u parlamentu te države;

                  D.

                  budući da se, u skladu s člankom 62. Ustava Helenske Republike, tijekom trajanja zastupničkog mandata nijedan parlamentarni zastupnik ne smije kazneno goniti, uhititi, zatvoriti niti se u odnosu na njega mogu primijeniti ikakve druge mjere koje uključuju oduzimanje slobode, bez odobrenja Zastupničkog doma;

                  E.

                  budući da se zahtjev zamjenika državnog odvjetnika Vrhovnog suda Helenske Republike odnosi na postupke povezane s navodnim prekršajima u skladu s člankom 385. stavkom 1. točkom (b) grčkog kaznenog zakona i člankom 4. Zakona br. 2803/2000, od kojih se prvi odnosi na iznudu uz prijetnju, a drugi na prijevaru;

                  F.

                  budući da se Manolis Kefalogiannis tereti da je pokušao počiniti prijevaru protiv financijskih interesa Europske unije, prouzročivši štetu od više od 73 000 EUR tako što je pokušao pronevjeriti dio plaće svoje asistentice u iznosu od 4 240 EUR mjesečno između srpnja 2014. i kraja 2016. godine;

                  G.

                  budući da se u skladu s člankom 9. stavkom 8. Poslovnika Odbor za pravna pitanja ni pod kojim uvjetima ne može izjasniti o zastupnikovoj krivnji ni o tome opravdavaju li mišljenja ili postupci koji mu se pripisuju kazneni progon, čak ni u slučaju da prilikom razmatranja zahtjeva stekne podrobna saznanja o činjenicama slučaja;

                  H.

                  budući da Europski parlament ne treba zauzimati stav o krivnji zastupnika niti o tomu zahtijevaju li djela koja mu se pripisuju pokretanje kaznenog postupka niti se treba izjašnjavati o prednostima nacionalnih pravnih i pravosudnih sustava;

                  I.

                  budući da imunitet parlamentarnih zastupnika u skladu s člankom 5. stavkom 2. Poslovnika Europskog parlamenta nije osobna povlastica zastupnika već jamstvo neovisnosti Parlamenta kao cjeline i njegovih zastupnika;

                  J.

                  budući da je svrha zastupničkog imuniteta zaštititi Parlament i njegove zastupnike od pravnih postupaka u vezi s aktivnostima koje se provode pri izvršavanju zastupničkih dužnosti i koje se od tih dužnosti ne mogu odvojiti;

                  K.

                  budući da bi se, u slučajevima u kojima se predmetni postupak ne odnosi na izraženo mišljenje niti glasovanje zastupnika u smislu članka 8. Protokola br. 7. o povlasticama i imunitetima Europske unije, imunitet trebao ukinuti osim ako se pokaže da bi skrivena namjera pravnog postupka mogla biti da se našteti političkoj aktivnosti ili ugledu zastupnika, a time i neovisnosti Parlamenta (fumus persecutionis);

                  L.

                  budući da bi bilo kakav zaključak trebao biti donesen na temelju informacija i objašnjenja dostavljenih u okviru ovog predmeta, uključujući odgovore koje je pružio zamjenik državnog odvjetnika za borbu protiv gospodarskog kriminala Helenske Republike tijekom razmjene gledišta i s obzirom na okolnosti u kojima su nadležna tijela vodila postupak protiv Manolisa Kefalogiannisa, postoje nesigurnosti u pogledu elemenata na kojima se temelji zahtjev za ukidanje imuniteta i ozbiljne dvojbe u vezi s postupkom, među ostalim i u vezi s obrazloženjem na kojem se zasniva zahtjev za ukidanje imuniteta;

                  M.

                  budući da se stoga može pretpostaviti da je riječ o slučaju u kojem postoji fumus persecutionis;

                  N.

                  budući da stoga ne bi trebalo ukinuti imunitet Manolisu Kefalogiannisu;

                  1.

                  odlučuje ne ukinuti imunitet Manolisu Kefalogiannisu;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora državnom odvjetniku Vrhovnog suda Helenske Republike i Manolisu Kefalogiannisu.

         (1)  Presuda Suda od 12. svibnja 1964., Wagner / Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra / De Gregorio i Clemente, C 200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch / Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch / Parlament, T-346/11 i T-347/11, ECLI:EU:T:2013:23.